MOLITVA
Dugo nisam bila kod tete. I s razlogom. Ima napornu malu kćer Ritu. Stalno se hoće igrati sa mnom, a meni se tako ne da. Ipak, mama me nekim čudom nagovorila da odem. Ali ovaj put je bilo drukčije.
Tek što sam ušla kroz vrata, iskočila je malena Rita. Nisam se ni uspjela pozdraviti s tetom, ali sam sigurna da je uz svu tu buku zamijetila da sam došla. Rita mi je ponosno pokazala svoju novu lutku i rekla da se samo ona smije s njom igrati. Jadna lutka je izgubila dobar dio kose. Ništa neočekivano. Ali mojoj vrckastoj sestrični je lutka ubrzo dosadila.  Sada me htjela šminkati. Izgledala sam kao klaun: plavo sjenilo (dobar dio i na obrazima), ogromna količina rumenila i ruž posvuda. Još je uspjela i naći puder i razlila mi po kosi. Baš divno.  Ali i to joj je brzo dojadilo. Odjedanput se htjela igrati lovice. Ne znam kako, ali zapela je na drvetu. Morala sam se penjati na tanke grane koje samo da nisu pukle. Nakon svega toga još nije bila umorna. Htjela je šetati psa. Pristala sam jer sam mislila da će je šetnja šumom umoriti. Nisam mogla biti više u krivu. To joj je dalo samo još više energije. Htjela se igrati skrivača, kao da nije dovoljno što smo se već dotada zablatile kao da smo bile u svinjcu. Hvala Bogu, uspjela sam je  odgovoriti  jer mi stvarno nije do igranja skrivača u šumi. Ne želim da mi se još i izgubi. Došle smo u kuću i teta nam je dala kokice i postavila film. 
Uskoro je bilo devet sati, a to znači da Rita mora na spavanje. Bila sam na mobitelu u sobi do njezine i načula sam nekakvo mrmljanje. Malena Rita se molila! Zvučala je poput anđela.  Ako se dobro sjećam, molitva je išla ovako: Bože, hvala ti za mamu, tatu, baku, dedu, tetu, tetka i moju seku. (voljela me zvati skraćeno seka). Danas mi je bilo posebno lijepo. Došla mi je seka! Pokazala sam joj svoju novu lutku i ošišale smo je. Zatim sam je našminkala tako da je izgledala kao prava princeza. Onda smo se lovile i popele smo se na moje drvo da bi joj pokazala kako je divan pogled, ali je silno htjela dolje. Nakon toga smo šetale Barta (pas) do čarobne šume pune malih žabljih domova i s njima se igrale. Kad smo došle doma, gledale smo moj omiljeni film - Crvenkapicu. Zato, Bože, hvala i amen.
To je jako dirnulo pa sam nazvala mamu da je pitam mogu li prespavati kod Rite. Rita je bila jako vesela kad sam joj došla reći da smijem prespavati kod nje. Predivno si me danas našminkala, pohvalila sam. Hvala, naučila sam od mame, odgovorila je, a zatim nastavila.  Ali ti nemaš pojma. Moraš staviti malo više sjenila. A tek rumenila! Ma... nema veze, naučit ćeš  ti već. Laku noć, seka! Laku noć! odgovorila sam. 
Tjedan dana kasnije opet sam došla. Sada toliko često dolazim da počinjem misliti da sam sada ja ta koja je dosadna. 
Karmen Milić, 8. razred

